  Туспуктэм: Удмуртиысь транспортъя но сюрес возёсъя министерстволэн пресс-службаез Майя Бывальцева Дэри ёросын Хохряки гуртысь Тепличной ульчалэсь но Ижкар – Вотка трасса дорысен Вожой починкаозь сюреслэсь люкетсэ тупатъязы. Ужъёсты «Кышкыттэм ӟечлыко сюресъёс» йӧскалык ӵектос улсын быдэстӥзы. Со сярысь Удмуртиысь транспортъя но сюрес возёсъя министерстволэн пресс-службаез ивортӥз. Хохрякиын Трактовой ульчаысен «Звезда-2» сад-бакча эштос дорозь 696 метръем люкетын сюреслэсь инъетсэ выльдӥзы, выль ГОСТъёсъя лэсьтэм асфальтобетонэз кык сӥен вӧлдӥзы, сюрес дуръёсты ӵошкытатӥзы но юнматӥзы. Со сяна, жуг-жагез люкан интыез тупатӥзы. Кыкетӥез сюрес люкет озьы ик сад-бакчаосы нуэ. Дасо аръёсын выльдылымтэ сюреслэн ӟечлыкез пумысен ӝожтӥськонъёс ёрос администрацие берло аръёсы туж трос вуылӥзы. Туэ 558 метрысь изъянмем сюрес шобретэз утялтӥзы, выль асфальтобетонэз кык сӥен вӧлдӥзы, сюрес урдэсъёсты ӵошкытатӥзы но юнматӥзы. Дэри ёрослэн администрациез ужъёсты азьланьтыны чалка. « Люкетъёс бадӟымес ӧвӧл, но соос кулэ. Сюресъёс сад-бакчаос доры нуо, кытчы ветло, нош куд-огаз уло но, сюрс семьяос. Вожой почикае рейсовой автобус ветлэ, нош Хохрякиын трос машинаос ширто. Соин ик сюресъёс вань куронъёслы тупаны кулэ. <…> Учкыса, алонъёс ӧвӧл. Чаклаломы, кызьы уже кутӥськоз, нош ар ортчыса, гарантийной эскеронъёсын вуылом » Анастасия Карманова, «Автомобилисты Удмуртии» огазеяськонлэн ёзчиез Тодэ вайытом, 2022-тӥ арын Дэри ёросын йӧскалык ӵектосъя 20 сюрес люкетъёсты тупатъялозы, оглом 16,6 иськем. Та дыре кыказ ужъёсты йылпумъязы, куатяз сюресчиос ужало. Тегъёс: Удмуртия автозавод сюресъёс тупатъянужъёс йӧскалыкӵектосъёс  